**Tradicija tapusi kelionė į molio fabriką**

**Kada Pagėgių savivaldybės meno ir sporto mokyklos** **skulptūros klasėje baigiasi molio atsargos, jaunieji dailininkai sėda į autobusėlį ir važiuoja į Kuršėnų molio fabriką. Pakeliui jie būtinai užsuka į juodosios keramikos dirbtuves pas puodžių karaliene tituluojamą Reginą Mataitienę.**

Šiemet ekskursija į molio fabriką vyko saulėtą rugsėjo 20 d. Penkiolika dailės skyriaus mokinių su mokytojomis Virginija Kariniauskiene ir Lina Ambarcumian bei Vilkyškių Johaneso Bobrovskio gimnazijos mokytoju Eligijum Kriaučiūnu lankėsi uždarosios akcinės bendrovės „ADI keramika“ įmonėje. Vaikai pamatė cecho erdvę, kur ruošiamas molis bei glazūra ir sužinojo kokį kelią reikia nukeliauti, kad skulptūros pamokose būtų galima visiems susėdus linksmai minkyti molį.

Vėliau ekskursijos dalyviai nuvyko į Gruzdžius, kur susitiko su keramikai atsidavusia amatininke, nuostabių darbų autore Regina. Ji supažindino vaikus su molio žiedimo technika, mokė lipdyti bei pasakojo įvairias istorijas iš savo gyvenimo. Mokiniai liko sužavėti profesionaliu keramikės darbu.

Į Pagėgius jaunieji dailininkai grįžo įvertinę molio kelią iki krosnies ir prisikrovę pilną autobusėlį kūrybinių idėjų, juodosios keramikos dirbinių, molio bei glazūros. Belieka jiems palinkėti gražių darbų.

Lina Ambarcumain

Pagėgių meno ir sporto mokyklos

direktorės pavaduotoja ugdymui